Wojerecy (SiR/SN). W bydlenju Stangec swójby we Wojerecach je lědma rumnosće, hdźež žane wobrazy njewisaja. Paleta motiwow saha wot wjelkow přez girafy hač ke kóčkam. Wosebitosć je, zo je Ramona Stange wšitke wobrazy sama lěpiła, molowała abo wušiwała, a to stajnje po hotowych předłohach. Najradšo pak wěnuje so wona technice diamond paintings. Při tym na kóždu płoninu wobraza, kotraž je z ličbu woznamjenjena, barbojte kamuški lěpi, podobnje principej molowanju po ličbach. Tohodla so 63lětna tež za wuměłču nima. „Tajke wobrazy móže kóždy zhotowić. Ja mam z toho prosće swoje wjeselo a so wot wšědneho dnja trochu wočerstwjam“, měni Wojerowčanka.
szl_Latn